b'\n_START_ARTICLE_\nViktor Ziernfeld\n_START_SECTION_\n\xc5\xbdivljenje in delo\n_START_PARAGRAPH_\nGimnazijo je obiskoval v Gorici, kjer je 1904 maturiral in leta 1910 diplomiral na dunajski Visoki \xc5\xa1oli za kmetijstvo in gozdarstvo (Hochschule f\xc3\xbcr Bodenkultur) kjer je 1914 opravil tudi strokovni izpit iz gozdarstva in lovstva. Leta 1910 je stopil v dr\xc5\xbeavno slu\xc5\xbebo in bil do 1912 gozdarski tehnik pri sekciji za urejanje hudournikov v Innsbrucku (izpostava v Tridentu, sedaj Trento), do 1915 gozdarski pripravnik pri Gozdni direkciji v Gorici. Nato je bil kot uslu\xc5\xbebenec Narodne vlade za Slovenijo upravitelj gozdarskega veleposestva Sne\xc5\xbenik na Notranjskem, od 1920 vodja dr\xc5\xbeavne gozdarske uprave na Bledu, 1925 postal gozdarski svetnik in v.d. direktorja Gozdne direkcije v Ljubljani. Leta 1929 je bil preme\xc5\xa1\xc4\x8den na bansko upravo v Ljubljani in postal gozdarski nadsvetnik._NEWLINE_Od konca 1930 je bil ravnatelj novoustanovljene dr\xc5\xbeavne ni\xc5\xbeje gozdarske \xc5\xa1ole v Mariboru in jo vodil do pomladi 1941, ko so jo Nemci ukinili. Na \xc5\xa1oli je organiziral pouk in internat za gojence, zbiral in izpopolnjeval u\xc4\x8dila in predmete za \xc5\xa1olski muzej. Pod njegovim vodstvom je \xc5\xa1ola priredila ve\xc4\x8d te\xc4\x8dajev za gozdne in lovske \xc4\x8duvaje, leta 1940 tudi gozdni te\xc4\x8daj za pod\xc4\x8dastnike. Objavil je ve\xc4\x8d strokovnih \xc4\x8dlankov in razprav v raznih \xc4\x8dasopisih kot npr.: Nekaj o divji kozi (1924), Kratek prispevek k spoznavanju ru\xc5\xa1evca (1934), Dr\xc5\xbeavna ni\xc5\xbeja gozdarska \xc5\xa1ola v Mariboru (1931), Navodila za podiranje gozdnega drevja (1931) ter v knjigah Gozdarstvo v Sloveniji (1923, prispevek Gozdi verskega zaklada v okoli\xc5\xa1u blejske gozdne uprave) in Pola stolje\xc4\x87a \xc5\xa1umarstva (Zagreb, 1926, prispevek Lastna re\xc5\xbeija dr\xc5\xbeavne gozdne uprave v Sloveniji).'